KZN-vrou in gesig, rug geskietDie toneel waar die vrou aangetref is. Die foto is digitaal gemanipuleer weens die grafiese aard daarvan. Foto: Reaction Unit SA/Facebook Niemand is nog in hegtenis geneem nadat ŉ vrou Maandag in die vroeë oggendure in ŉ straat in Verulam, noord van Durban, in die gesig en rug geskiet is nie. Reaction Unit South Africa het in ŉ verklaring gesê veiligheidsbeamptes is omstreeks 01:15 na die toneel ontbied nadat iemand aangemeld het dat skote in die gebied afgevuur is. “Met hul aankoms op die toneel het hulle ŉ vrou langs die pad sien lê. ŉ Skietwond in haar gesig het erg gebloei.” Luidens die verklaring is die vrou ook in haar bors en twee keer in haar rug geskiet. Sy is op die toneel deur paramedici gestabiliseer en in ŉ kritieke toestand na ŉ hospitaal gehaas. Volgens Reaction Unit is ŉ 9 mm-patroondoppie en ŉ R50-noot op die toneel gevind. Kapt. Nqobile Gwala, woordvoerder van die polisie, het die voorval bevestig en gesê die slagoffer was ŉ 32-jarige vrou. Die motief vir die skietery is nog nie bekend nie. ŉ Saak van poging tot moord word ondersoek.